Szeptember 11-ei stílusú merényletet terveztek London ellen
Az al-Kaida a New Yorkihoz hasonló támadást tervezett London ellen is. A pilótákat időben lekapcsolták, így megakadályozták, hogy gépeiket egy háromszáz méter magas felhőkarcolóba és a Heathrow épületeibe vezessék. A Scotland Yard főparancsnoka korábban elkerülhetetlennek nevezte a brit célpontok elleni támadásokat.
Kiemelt londoni célpontok ellen tervezett, a 2001. szeptember 11-eihez hasonló repülőgépes merényletsorozatot akadályozott meg a brit elhárítás, állítja meg nem nevezett kormányzati forrásaira hivatkozva az ITV News brit hírtévé.

Célpont a Canary Wharf és a Heathrow

A kedd hajnali beszámoló szerint az al-Kaida terrorhálózat pénzén Nagy-Britanniában kiképzett pilóták eltérített repülőgépeket vezettek volna egyebek mellett a "második Cityként" emlegetett új, ultramodern londoni pénzügyi központ, a Canary Wharf hasonló nevű, 300 méter magas felhőkarcolójába, illetve a világ legforgalmasabb nemzetközi repülőtere, a londoni Heathrow épületeibe.

A Canary Wharf a Temze partján, a régi kelet-londoni kikötőnegyed, a Docklands helyén épült fel. Legmagasabb felhőkarcolóját egész Londonból látni.

A nyugat-londoni Heathrow-n csúcsidőben 55 másodpercenként száll le, illetve fel egy-egy repülőgép; a légikikötőben évente csaknem 60 millió utas fordul meg.

Jól látható fegyveres védelem

Az ITV News által idézett névtelen források szerint a Canary Wharf és a Heathrow elleni "szeptember 11-ei" stílusú merényletkísérlet csak egy volt azon négy vagy öt nagyszabású terrortámadási terv közül, amelyet az al-Kaida London ellen dolgozott ki, de amelyekből a titkosszolgálati fellépés - legfőképp az öngyilkos küldetésre készülő pilótajelöltek lekapcsolása - eredményeként nem lett semmi.

A Scotland Yard és a belső elhárítás (MI5) egyelőre nem fűzött kommentárt az értesüléshez. Sir John Stevens, a Scotland Yard főparancsnoka azonban a minap a BBC tévének nyilatkozva maga is azt mondta, hogy a terrorellenes hatóságok több támadást is megakadályoztak, de részleteket erről nem árult el. Sir John korábbi nyilatkozataiban elkerülhetetlennek nevezte nagy-britanniai célpontok elleni terrortámadások megkísérlését.

Nagy-Britanniában éppen egy éve a második legmagasabb fokú terrorkészültség van érvényben, amelynek leglátványosabb elemei közé tartozik a kiemelt kormányzati épületek és turistalátványosságok, valamint a Heathrow jól látható fegyveres védelme.

Nem az első

Október végén terrorakciók előkészítésével, illetve ilyen cselekményekre való megbízással és felbujtással gyanúsított férfit tartóztattak le London Wembley nevű negyedében.
Külföld